**UKREPI MDDSZ ZA BOLJŠE ŽIVLJENJE LJUDI**

 **Prvo leto mandata**

**DELAVCI**

**Minimalna plača se je dvignila za 100 evrov.**

Od 1. januarju 2023 znaša minimalna plača 1.203,36 evra, kar pomeni 12-odstotni dvig. Neto minimalna plača za samsko osebo brez otrok po novem znaša 878,48 evra.

Novemu znesku minimalne je sledil tudi dvig najnižje bruto urne postavke začasnega in občasnega dela dijakov in študentov ter upokojencev. Ta se je iz 6,17 evra zvišal na 6,92 evra.

**Večja pravna varnost delavcev**

S spremembo Zakona o evidencah na področju dela in socialne varnosti smo uredili iz delovnopravne ureditve izhajajoče obveznosti za beleženje delovnega časa, **ki je ena izmed osrednjih institutov zagotavljanja pravic šibkejše stranke.**

Obveznost vodenja evidenc (pogosto imenovano »štemplanje«) je kot dnevna **obveznost obstajala že do sedaj,** uvedli pa smo podrobnejšo opredelitev, kako jih voditi, da bodo urejene evidence v končni posledici v interesu obeh strank delovnega razmerja, tako delavca kot tudi delodajalca in da bodo upravičevale tudi svoj bistveni namen – verodostojnost evidence.

# **Z novim pravilnikom o poklicnih boleznih do večje varnosti za delavce**

S 1. majem se je začel uporabljati Pravilnik o poklicnih boleznih, ki sistem odkrivanja in priznavanja poklicnih bolezni ureja celostno, delavcem pa zagotavlja več varnosti.

Pravilnik opredeljuje poklicno bolezen in seznam poklicnih bolezni, katerih ustreznost bo redno spremljal razširjen strokovni kolegij medicine dela, prometa in športa, njihovo ustreznost pa v celoti preveril najmanj vsakih 5 let.

Pravilnik določa tudi dela, na katerih se pojavljajo poklicne bolezni in definira postopek ugotavljanja, potrjevanja in prijavljanja poklicnih bolezni. Sredstva za postopek ugotavljanja, potrjevanja in prijavljanja poklicnih bolezni bodo zagotovljena iz sredstev obveznega zdravstvenega zavarovanja, za poškodbe pri delu in poklicne bolezni.

**Tuji delavci se bodo lažje zaposlovali v Sloveniji**

S spremembo zakona bo tuji delavec v času veljavnosti enotnega dovoljenja lahko zamenjal delodajalca in delovno mesto, ali se zaposlil pri več delodajalcih le na podlagi soglasja Zavoda Republike Slovenije za zaposlovanje (ZRSZ), torej brez odločbe upravne enote.

Prosilci za azil, ki imajo na podlagi zakona, ki ureja mednarodno zaščito pravico do dostopa na trg dela, bodo lahko pravico do prostega dostopa na slovenski trg dela uveljavljali že po treh (prej po devetih) mesecih statusa prosilca za azil.

Ministrstvo je okrepilo aktivnosti za spremembo obstoječega Sporazuma o zaposlovanju med Slovenijo in Bosno in Hercegovino ter Sporazuma o zaposlovanju državljanov Republike Srbije v Republiki Sloveniji.

**Večja zaščita slovenskih delavcev v tujini**

S spremembami Zakona o čezmejnem izvajanju storitev zagotavljamo celovito obravnavo položaja napotenih delavcev pri opravljanju čezmejnih storitev, ki jih za svoje naročnike v drugih državah članicah Evropske unije (EU) zagotavljajo slovenska podjetja in samostojne osebe, nosilci gospodarske dejavnosti.

**Za lažje zaposlovanje**

Preko Načrta za okrevanje in odpornost smo objavili javno povabilo Hitrejši prehod mladih na trg dela, s ciljem spodbujanja varnih zaposlitev mladih za neodločen čas. Program omogoča subvencije za zaposlitev osebe, mlajše od 25 let, s čimer se naslavlja pozen prehod mladih iz šolanja na trg dela.

Pripravljen je bil program “Priložnost zame«, v okviru katerega subvencioniramo zaposlovanje dolgotrajno brezposelnih oseb, starejših od 50 let. S tem zagotavljamo tudi prenos znanj med generacijami in pripomoremo k manjšanju generacijskih vrzeli.

**Sprejet in podaljšan ukrep delnega subvencioniranja skrajšanega delovnega časa**

Z zakonom o pomoči gospodarstvu za omilitev posledic energetske krize je bil uveden ukrep delnega povračila nadomestila plače. Cilj ukrepa je, da se z delnim povračilom nadomestila plače prepreči brezposelnost delavcev ter delodajalcem omogočiti ohranitev zaposlitev. Prav tako ukrep začasno izboljšuje položaj v gospodarstvu, posebej tistega dela delodajalcev, ki imajo v strukturi stroškov velik delež stroškov energentov. **Ukrep delnega povračila nadomestila plače zaradi skrajšanja polnega delovnega časa je bil podaljšan do 30. aprila 2023**

**UPOKOJENCI**

V mandatu trenutne vlade smo za izboljšanje gmotnega položaja upokojencev in uživalcev nadomestil iz invalidskega zavarovanja izvedli določene ukrepe v obliki **enkratnih transferjev, kontroliranih cen, predčasne prilagoditve višine pokojnin z inflacijo in znižanja davkov,** s katerimi smo blažili tudi vpliv energetske in prehranske krize ter inflacije zlasti na ranljive skupine prebivalstva:

**Redna uskladitev pokojnin**:

Konec februarja 2023 so upokojenke in upokojenci prejeli **za 5,2 odstotka višje pokojnine** s poračunom za januar 2023 v skladu s sistemskim zakonom, hkrati pa je bil nakazan poračun od 1. januarja. Za to uskladitev je na letni ravni izplačanih **več kot 330 milijonov evrov.**

* V mandatu te vlade smo izvedli **najvišjo posamično uskladitev pokojnin v zadnjih desetih letih**, vse od začetka veljavnosti ZPIZ-2 (od leta 2013), in sicer v višini 5,2 odstotka.

**Izplačilo letnega dodatka**:

V letu 2022 smo upokojencem in prejemnikom invalidskih nadomestil zagotovili **166 milijonov evrov**, za leto 2023 pa namenjamo za letni dodatek **171 milijonov evrov**.

**Izplačilo enkratnega energetskega dodatka** (izplačilo od novembra 2022 naprej):

Prejemnikom pokojnin, ki so upravičeni do varstvenega dodatka ali denarne socialne pomoči, smo izplačali energetski dodatek **v višini 200 evrov.**

**Izplačilo povečanega dela prejemkov upokojencev** (ZNUPPU):

V novembru in decembru 2022 smo začasno dvignili pokojnine in nadomestila iz invalidskega zavarovanja **v višini 4,5 odstotka**.

**Omejitev dviga oskrbnin** v domovih za starejše na področju socialnega varstva (ZNUPPU\*) (zagotovljena sredstva Proračuna RS za sofinanciranje stroškov storitev izvajalcem na področju socialnega varstva): Ocenjeni finančni učinek ZNUPPU je **13,2 mio evrov.**

**ZADNJI NAPOVEDANI OZIROMA PREDVIDENI UKREPI:**

* Upokojenke in upokojenci ter uživalci nadomestil iz invalidskega zavarovanja bodo novembra in decembra letos ter januarja 2024 prejeli za 1,8 odstotka višje pokojnine oziroma nadomestila. S tem bodo upravičenci do zagotovljene starostne pokojnine s polno pokojninsko dobo do konca leta prejeli izplačan znesek v višini 700 evrov.
* Uveden bo institut zagotovljene vdovske pokojnine za vse vdove ali vdovce, ki imajo poleg pravice do vdovske pokojnine tudi pravico do svoje predčasne, starostne ali invalidske pokojnine, ki bo znašala vsaj toliko kot zagotovljena starostna pokojnina. Sprememba bo stopila v veljavo s 1. januarjem 2024.
* Pri odmeri pokojnine delovnim invalidom, ki so delali krajši delovni čas, se bo kot osnova upošteval dohodek, ki bi ga prejemali, če bi delali za polni delovni čas. Ukrep bo veljal za invalide, ki se bodo upokojevali od 1. januarja 2024.
* Upokojenke in upokojenci ter uživalci nadomestil iz invalidskega zavarovanja bodo poleg letnega dodatka decembra 2023 prejeli tudi enkratni dodatek v obliki zimskega letnega dodatka, ki bo znašal 40 odstotkov letnega dodatka.

**DRUŽINE**

**Draginjski otroški dodatek za preprečevanje energetske revščine**

V mandatu trenutne vlade je bil izboljšan položaj družin. Po Zakonu o začasnih ukrepih za omilitev posledic draginje za upravičence do otroškega dodatka, da je do draginjskega dodatka za otroke.

Do draginjskega dodatka so bili upravičeni vsi prejemniki otroškega dodatka in rejniki za vsakega otroka do dopolnjenega 18. leta. Višina draginjskega dodatka je bila izplačana v višini otroškega dodatka za prvega otroka glede na dohodkovni razred, kamor sodijo, za vse otroke v družini enako.

Za upravičenost do draginjskega dodatka so upravičenci morali imeti veljavno odločbo za otroški dodatek za oktober/november/december/. Ker se otroški dodatek izplačuje za nazaj, so bila izplačila v novembru/decembru/januarju.

Draginjski dodatek je bil izplačan 327.050 otrokom v skupni višini 56.478.965,23 evra.

**Več pravic in enakopravnejša delitev med staršema**

Z novelo Zakona o starševskem varstvu in družinskih prejemkih, ki se je začela uporabljati 1. 4. 2023, sta oba starša dobila 60 dni neprenosljivega starševskega dopusta. Dotlej je imela zgolj mama neprenosljivih 30 dni.

Po novem starševski dopust za oba znaša 160 dni. Očetovski dopust se je s 30 skrajšal na 15 dni, starševski dopust pa podaljšal na 160 dni, pri čemer ima oče 60 dni neprenosljivih. 100 dni torej oče še vedno lahko prenese na mater in mati lahko kot doslej izrabi 260 dni. Enako velja tudi obratno, kadar mati prenese vseh 100 dni na očeta, oče lahko izrabi 260 dni starševskega dopusta, mati pa ima 60 dni neprenosljivih.

**Višje starševsko nadomestilo**

Maksimalna višina starševskega nadomestila, ki znaša 2,5-kratnik povprečne mesečne plače, se bo dvignila s spremembo definicije povprečne plače, in sicer ta ne bo več nominalno določena v Zakonu o usklajevanju transferjev posameznikom in gospodinjstvom v Republiki Sloveniji (4.239,92 evra bruto), ampak se bodo podatki pridobivali s Statističnega urada za preteklo leto (5.059,80 evra bruto).

**Krajši delovni čas zaradi nege in varstva otroka**

Obdobje dela s krajšim delovnim časom zaradi nege in varstva otroka se je podaljšalo do osmega leta otrokove starosti, prej - do zaključka 1. razreda. Krajši delovni čas zaradi varstva otroka lahko po novem koristita oba starša hkrati, vendar pri tem ne smeta preseči 20 ur tedensko.

Prav tako se je po novem podaljšalo obdobje koriščenja (prenesenega) starševskega dopusta do osmega leta otrokove starosti (pred tem je bilo do zaključka 1. razreda).

**Delno plačilo za izgubljeni dohodek**

Delno plačilo za izgubljeni dohodek (DPID) po novem lahko v večjem obsegu (20 ali 30 ur tedensko) prejemajo tudi starši otrok, ki so nameščeni v institucionalnem varstvu, vendar nekaj časa preživijo tudi doma.

Celotni znesek DPID se je dvignil z minimalne plače na 1,2-kratnik minimalne plače.

Skupaj znašajo finančne posledice izboljševanja položaja staršev in njihovih otrok 13,17 milijona evrov v letu 2023 in 19,86 milijona evrov v letu 2024.

**Lažje do nadomestila preživnine**

S spremembami Zakona o Javnem štipendijskem, razvojnem, invalidskem in preživninskem skladu Republike Slovenije smo pospešili postopke pridobivanja nadomestila preživnine. Po novi ureditvi otroku v primeru neplačevanja preživnine s strani preživninskega zavezanca pred vložitvijo zahteve za uveljavitev pravice do nadomestila preživnine ni več potrebno sprožiti izvršilnega postopka pred pristojnim sodiščem.

**Poenostavljeno uveljavljanje pravic**

Ministrstvo za delo družino, socialne zadeve in enake možnosti in Ministrstvo za javno upravo smo za uporabnike digitalnih storitev pripravili nove vloge, ki se nanašajo na uveljavljanje pravic v zvezi z rojstvom otroka. Vloge so od začetka leta 2023 naprej na voljo na portalu eUprava.

**Popolna izenačitev**

S spremembami Družinskega zakonika smo spremenili definicijo zakonske zveze ter zunajzakonske skupnosti za raznospolne in istospolne partnerje. Zakon določa, da je zakonska zveza življenjska skupnost dveh oseb in ne več življenjska skupnost moža in žene.

**Pomoč otrokom v primeru nasilja**

V Mariboru smo odprli no Krizni center za otroke Palček, ki je namenjen varnim in kratkotrajnim kriznim namestitvam otrok v predšolskem obdobju, starih do šest let. Krizni center Palček bo deloval 24 ur na dan, vse dni v letu.

**POSAMEZNIKI IN GOSPODINJSTVA**

**74.552 prejemnikom denarne socialne pomoči in/ali varstvenega dodatka je bil izplačan energetski dodatek v skupni vrednosti 19.385.549,00 EUR.**

Izplačilo energetskega dodatka **za prejemnike DSP in VD:**

* 200 evrov za samske osebe;
* 200 evrov za družine z enim staršem, povečano za 118 evrov za vsakega otroka ali za 59 evrov, če je otrok dodeljen v skupno varstvo in vzgojo;
* 314 evrov za dvostarševske družine, povečano za 118 evrov za vsakega otroka ali za 59 evrov, če je otrok dodeljen v skupno varstvo in vzgojo;
* 314 evrov za pare brez otrok.

Od 1. oktobra 2022 do 28. februarja 2023 se pri odločanju za **DSP oziroma VD**, pri ugotavljanju materialnega položaja premoženje ni upoštevalo. V omenjenem obdobju tudi ni veljala omejitev dedovanja.

**Zvišanje socialnih transferjev za 10,3 odstotka**

Na podlagi objavljenega indeksa rasti cen življenjskih potrebščin v obdobju januar – december preteklega leta (2022) so se za 10,3 odstotka zvišale meje dohodkov za letne pravice iz javnih sredstev (otroški dodatek, državna štipendija, znižano plačilo vrtca, subvencija malice in subvencija kosila), zneski otroškega dodatka, državne štipendije ter denarne socialne pomoči in prag za upravičenost do denarne socialne pomoči (na podlagi povišanja osnovnega zneska minimalnega dohodka).

Osnovni znesek minimalnega dohodka (OZMD) **znaša 465,34 evra** (prej 421,89 evra). Največja višina varstvenega dodatka za samsko osebo, ki živi sama, znaša 218,71 evra.

**Pomoč najranljivejšim v hrani**

Ministrstvo bo letos v okviru Operativnega programa za hrano in/ali osnovno materialno pomoč (program) partnerskim organizacijam Rdeči križ in Karitas dobavilo 640 ton prehrambnih izdelkov za socialno in materialno najbolj ogrožene osebe.

* 320.544,00 l mleka UVT, standardiziranega polnega mleka s 3,5 % mm,
* 94.424,00 l jedilnega rafiniranega sončničnega olja
* 77.539,00 kg jajčnih testenin,
* 47.041,00 kg brušenega dolgozrnatega riža,
* 34.176,00 kg konzervirane zelenjave - fižola,
* 66.873,60 kg konzervirane zelenjave - graha.

Informiranje o pravicah

Na ministrstvu smo pripravili Vodnik po socialnih pravicah, ki posameznikom in gospodinjstvom v stiski pomaga, da ugotovijo, do katerih denarnih prejemkov, subvencij in znižanih plačil so lahko upravičeni in kako lahko svoje pravice uveljavijo.

INVALIDI

**Osebna asistenca**

Zvišali smo urno postavko izvajanja osebne asistence na 15 evrov. Vodimo dialog za pripravo sprememb ZOA.

**Energetska revščina**

Za preprečevanje energetske revščine je bil dohodkovno najšibkejšim kategorijam invalidov izplačan energetski dodatek v višini 200 evrov.

Za večjo dostopnost

Sprejet je bil Zakon o dostopnosti do proizvodov in storitev za invalide (zakon), po katerem bodo po letu 2025 lahko enakovredno dostopali do širšega nabora dostopnih proizvodov, kot so denimo računalniki, pametni telefoni, bankomati, in do storitev, kot so denimo avdiovizualne medijske storitve, e-trgovine in tako dalje.

Zagon storitev socialnega vključevanja invalidov

Jeseni 2022 so se v okviru Zakona o socialnem vključevanju invalidov začele izvajati podporne storitve, ki invalidom pomagajo pri socialnem vključevanju v okolje, krepijo njihove spretnosti ter spodbujajo samostojnost pri življenjskih opravilih.